b'\n_START_ARTICLE_\nTobias Faber\n_START_SECTION_\nUddannelse\n_START_PARAGRAPH_\nFaber var s\xc3\xb8n af l\xc3\xa6ge, senere overl\xc3\xa6ge Arne Faber og Bodil Viggo Johansen. Han blev student 1935 fra Skt. J\xc3\xb8rgens Gymnasium og studerede p\xc3\xa5 Kunstakademiets Arkitektskole 1935-41. Han var ansat hos stadsarkitekten i K\xc3\xb8benhavn (Poul Hols\xc3\xb8e) 1938-42. Han var p\xc3\xa5 Kooperative F\xc3\xb6rbundets arkitektkontor i Stockholm 1942-43 og hos Yngve Ahlbom i samme by 1943-45. _NEWLINE_Under sit ophold i Sverige meldte Faber sig til Den Danske Brigade. Ved hjemkomsten til Danmark tegnede han hos Vilhelm Lauritzen 1945-51.\n_START_SECTION_\nTegnestue og \xc3\xa6gteskaber\n_START_PARAGRAPH_\nFaber havde egen tegnestue sammen med arkitekt Jytte Ellen Jensenius (24. oktober 1916 i K\xc3\xb8benhavn \xe2\x80\x93 3. september 1967 i K\xc3\xb8benhavn), datter af tegneren Herluf Jensenius og Ellen Petersen, som han giftede sig med 23. januar 1948 i K\xc3\xb8benhavn._NEWLINE_Fra 1973 havde Faber samliv med Grete Wern, f. Madsen (8. februar 1913 i Horsens \xe2\x80\x93 17. juni 1994), datter af k\xc3\xb8bmand Emil Madsen og Rigmor Jacobsen.\n_START_SECTION_\nKarriere\n_START_PARAGRAPH_\nHan var undervisningsassistent p\xc3\xa5 Kunstakademiets Arkitektskole 1951-56, lektor ved samme institution 1956-62, professor 1962-85 og rektor for samtlige Kunstakademiets skoler 1965-74 og dern\xc3\xa6st for arkitektskolen 1974-85. Han har v\xc3\xa6ret g\xc3\xa6stel\xc3\xa6rer ved flere udenlandske arkitektskoler, bl.a. Massachusetts Institute of Technology 1954-55, University of Edinburgh 1967 og University of Tennessee 1979 og 1986. Han var medlem af bestyrelsen for Akademisk Arkitektforening 1951-53 og 1959-61, medlem af repr\xc3\xa6sentantskabet for Danske Arkitekters Landsforbund 1951-55 og 1959-78, af Naturfredningsr\xc3\xa5det 1961-72, af Planl\xc3\xa6gningsr\xc3\xa5det for De h\xc3\xb8jere L\xc3\xa6reanstalter 1965-68, og af Akademiraadet 1965-68. Faber var ogs\xc3\xa5 formand for Selskabet for Bygnings- og Landskabskultur 1987-90 og n\xc3\xa6stformand for Landsforeningen for Bygnings- og Landskabskultur 1990-1993.\n_START_SECTION_\nH\xc3\xa6der\n_START_PARAGRAPH_\nHan fik K.A. Larssens og Hustru L.M. Larssens f\xc3\xb8dt Thodbergs Legat 1947, Emil Bissens Pr\xc3\xa6mie 1947, Theophilus Hansens stipendium 1948, Akademisk Arkitektforenings \xc3\xa6resmedalje 1985. Han var ogs\xc3\xa5 Honorary Fellow of AIA (American Institute of Architects) 1987, fik N.L. H\xc3\xb8yen Medaljen 1988 og Hyde Chair of Excellence, College of Architecture, University of Nebraska 1988. Ved sin d\xc3\xb8d var han Kommand\xc3\xb8r af Dannebrog og ridder af Republikken Italiens Fortjenstorden.'